Toeriste deur ‘polisieman’ beroofVier toeriste is in Noordwes beroof deur ŉ man wat homself as ŉ polisieman voorgedoen het. Kapt. Pelonomi Makau, ŉ polisiewoordvoerder, sê vier toeriste van onderskeidelik Duitsland, Dubai, Finland en Portugal het Vrydagoggend in ŉ gehuurde bussie op die N4 gery. Makau sê die bussie is tussen Sun City en Tsetsing afgetrek terwyl hulle onderweg was na die Pilanesberg-natuurreservaat. Hy sê die bussie is deur ŉ man in ŉ silwer Mercedes Benz afgetrek waarna hy die bestuurder van die bussie vir sy bestuurslisensie en permit gevra het. Makau sê nog ŉ man het uit die Mercedes geklim waarna die twee mans die passasiers met ŉ vuurwapen aangehou het en van hul besittings beroof het. Die rowers het gevlug en is steeds soek. Niemand is beseer nie.